Et nævningeting har besluttet, at en mand skal i fængsel for drabet på en bekendt.

En 66-årig mand skal 11 år i fængsel, efter han med en kniv dræbte en bekendt. Det har et nævningeting ved Retten i Aarhus besluttet.

Den dræbte, en 40-årig mand, var på besøg hos den 66-årige mand i Hasselager, der ligger syd for Aarhus.

Her opstod der uoverensstemmelser mellem dem, og den 40-årige mand, som var kraftigt beruset, uddelte flere knytnæveslag i hovedet på den 66-årige, der pådrog sig tydelige skader.

Det fik den nu drabsdømte mand til at gribe en foldekniv, der lå på stuebordet, og gentagne gange stikke sin bekendte med den.

Han ramte ham i brystet, maven og på lænden, og manden blev kort tid efter erklæret død på Skejby Sygehus.

Det var den tiltalte selv, der kontaktede politiet.

Nægtede sig skyldig

Den dømte erkendte at have stukket afdøde med kniven, men nægtede sig skyldig i anklagen om manddrab, idet han mente, han havde handlet i nødværge. Han ville derfor frifindes.

Men det var nævningene ikke enige i.

De fandt det bevist, at den 66-årige ikke havde handlet i nødværge, og at han derfor var skyldig.

En af de seks nævninge fandt ikke, at han var skyldig, men de resterende fem og de tre dommere var ikke i tvivl.

Det vides ikke, om tiltalte vil anke dommen.